Háskólaráð Háskóla Íslands samþykkti í vor að gera samkomulag við Útlendingastofnun um verksamning um klíníska munnholsskoðun og röntgenmyndatöku til eins árs . „ Háskólinn á fyrst og fremst að vera menntastofnun og það er hvorki í samræmi við stefnu skólans né er til fyrirmyndar fyrir störf og stöðu HÍ í samfélaginu , að taka sér hlutverk með þessum hætti í ferli fylgdarlausra ungmenna sem hingað koma í leit að hæli . Sem æðsta opinbera menntastofnun landsins ber HÍ að vernda og styðja ungmenni í leit að öruggara lífi , “ segir í áskoruninni sem Jóna Þórey Pétursdóttir , forseti Stúdentaráðs , undirritar . „ Sem æðsta opinbera menntastofnun landsins ber HÍ að vernda og styðja ungmenni í leit að öruggara lífi “ Rauði krossinn á Íslandi hefur ítrekað gagnrýnt þá aðferðafræði sem íslensk útlendingayfirvöld beita við aldursgreiningu . Tanngreiningar á hælisleitendum eru umdeildar , enda eru tannlæknar ósammála um áreiðanleika og vísindalegt gildi slíkra rannsókna . Tannlæknasamtök Bretlands hafa sagt þær „ óviðeigandi og ósiðlegar “ , þær geti aldrei gefið nákvæmar upplýsingar um aldur og að óverjandi sé að láta ungmenni í viðkvæmri stöðu gangast undir röntgenrannsóknir án þess að læknisfræðileg nauðsyn krefjist þess . Bent hefur verið á að tannþroski fólks virðist frábrugðinn eftir því af hvaða stofni það er og við hvaða aðstæður það elst upp . Heimilt verður að endurskoða samkomulagið um tanngreiningarnar á næstunni . „ Nú nálgast sá tími endurskoðunar og telur Stúdentaráð rétt að ítreka afstöðu sína , sem hefur hlotið stuðning Landssamtaka íslenskra stúdenta , European Student’s Union ásamt fulltrúum starfsfólks og nýdoktora við Háskóla Íslands á Menntavísindasviði , Hugvísindasviði og Félagsvísindasviði samkvæmt undirskriftalistum , “ segir í áskorun Stúdentaráðs .